b'\n_START_ARTICLE_\nLigier JS11\n_START_PARAGRAPH_\nLigier JS11 je Ligierov dirkalnik Formule 1, ki je bil v uporabi v sezonah 1979 in 1979, ko so z njim dirkali Patrick Depailler, Jacques Laffite, Jacky Ickx in Didier Pironi. Zasnoval ga je G\xc3\xa9rard Ducarouge, poganjal motor Ford Cosworth DFV, menjalnik pa je bil Ligierov. Skupno je dirkalnik dosegel pet zmag in 127 to\xc4\x8dk._NEWLINE_Laffite je zmagal na prvih dveh dirkah v sezoni 1979 in je bil za za\xc4\x8detku sezone najresnej\xc5\xa1i konkurent za naslov prvaka, toda le dokler Ferrari ni predstavil svojega novega dirkalnika Ferrari 312T4. Kljub temu pa sta Ligiera ostala konkuren\xc4\x8dna in Depailler je zmagal na dirki za Veliko nagrado \xc5\xa0panije, toda sredi sezone se je po\xc5\xa1kodoval, zato ga je do konca sezone nadomestil Jacky Ickx, ki pa je na osmih dirkah dosegel le po eno peto in \xc5\xa1esto mesto. Mo\xc5\xa1tvo je predvsem zaradi pre\xc5\xa1tevilnih odstopov zasedlo le tretje mesto v konstruktorskem prvenstvu z 61-imi to\xc4\x8dkami.\n_START_SECTION_\nJS11/15\n_START_PARAGRAPH_\nZa sezono 1980 je mo\xc5\xa1tvo nadgradilo dirkalnik v JS11/15, ki je predvsem bolje izkori\xc5\xa1\xc4\x8dal podtlak. Dirkalnik je bil ponovno konkuren\xc4\x8den, toda zaradi slab\xc5\xa1e zanesljivosti sta bila bolj\xc5\xa1a dirkalnika Brabham BT49 in Williams FW07, s katerim je Alan Jones osvojil svoj edini naslov prvaka. Nov dirka\xc4\x8d v mo\xc5\xa1tvu Pironi in Laffite sta dosegla vsak po eno zmago, skupno pa \xc5\xa1e sedem uvrstitev na stopni\xc4\x8dke. Rezultati bi bili \xc5\xa1e bolj\xc5\xa1i, toda zaradi tako velikega podtlaka, so se kar vrstile okvare vzmetenja, vpetja in pnevmatik. Mo\xc5\xa1tvo je osvojilo drugo mesto v konstruktorskem prvenstvu z 66-imi to\xc4\x8dkami, za naslednjo sezono 1981 pa je bil dirkalnik nadome\xc5\xa1\xc4\x8den novim Ligierom JS17.'